Top 6 reëls vir wintergewigsverlies - WelstandWelstand
Tuis / Advies / Top 6 reëls vir wintergewigsverlies
Top 6 reëls vir wintergewigsverlies
Woensdag | 24 Mei | 2017
Korter, kouer dae kan dit onmoontlik laat voel om buitentoe te gaan en te oefen (O, die verskonings wat ons uitdink!) en die versoeking is groot om te swig voor soet, styselrige kos om ons op te warm en te vertroos. Maar ongelukkig gaan hierdie plesiertjies gepaard met gewigstoename. Maak hierdie winter dié een waar jy jou gesondheid bo jou gerieflike verskonings plaas.
Geregistreerde dieetkundige dr. Suna Kassier, 'n senior lektor in die Departement Dieetkunde en Menslike Voedingkunde by die Universiteit van KwaZulu-Natal, deel haar reëls om daardie wintervetjies te pypkan.
Reël #1: Moenie die weer blameer omdat jy nie jou neus by die deur uitsteek nie!
Moenie die winter agter slot en grendel bly nie. Matige oefening buite, soos 'n vinnige stappie, verbrand nie net kilojoules nie, maar demp jou aptyt. Deur dit in die fris winterkoue te waag, is jy nie naby versoeking soos die koskas of yskas is nie. Plus, jy kom weg van al die winterkieme, terwyl jy jou immuunstelsel opbou deur gereelde oefening.
Investeer in 'n warm baadjie en werf 'n stapmaat, of nog beter, maats. As jy in die versoeking is om binne te bly, kan hulle jou motiveer om aan die gang te kom.
Reël #2: Beheer die wintersnoephappiefeeste!
Wanneer jy binnenshuis jou knus toewikkel om 'n fliek te kyk of 'n boek te lees, waak daarteen dat hierdie ekstra winter-ontspanningstyd nie gepaard gaan met 'n snoephappiefees nie. As jy lus voel om aan iets te knibbel, hou vrugte byderhand, of groentestokkies wat jy in 'n lae-kilojoule slaaisous kan doop.
Moet nooit 'n pak aartappelskyfies saamneem TV toe nie met die gedagte dat jy net 'n paar gaan eet en die res vir later bêre nie. Springmielies is 'n vullende lae-energie snoephappie-alternatief, maar dit moet die mikrogolfweergawe wees. Die pakkies wat in die winkels beskikbaar is, bevat vet en hope sout.
Reël #3: Weeg jouself sodra die winter aanklop
Dit kan opgevolg word deur weeklikse weegsessies om te verhoed dat die gewig jou bekruip. As jy verlede jaar meer geweeg het toe die temperatuur begin daal het, wees daarvan bewus wanneer jy los klere dra – dit is nie 'n lisensie om jou aan kos oor te gee net omdat jou broek nie styf pas nie.
Reël #4: Moenie ontbyt oorslaan omdat jy op 'n wintersoggend bietjie laat slaap nie
Moenie op werksdae 'n paar minute langer in die bed lê omdat dit koud is nie. Dit kan daartoe lei dat jy ontbyt sal moet oorslaan omdat die tyd jou ingehaal het. Diegene wat gereeld ontbyt eet, is minder geneig om belustig te raak of met volgende maaltye dit te oordoen, want hulle bloedsuikervlakke bly egalig.
Reël #5: Reguleer jou trooskos-inname
Wanneer jy "trooskos" voorberei, let op wat in die kastrol of pan beland. Ekstra kaas en ryk souse kan die kilojoule-inhoud van 'n maaltyd aansienlik verhoog. As jy in die versoeking kom om 'n tweede porsie te neem, drink eers 'n glas water voordat jy swig. Dit sal jou help om te bepaal of jy nog honger is, of bloot 'n tweede porsie wil geniet omdat die kos so lekker smaak.
Reël #6: Dink voedsame voedsel-opsies
Trooskos soos soppe en bredies kan smaaklik, voedsaam en vullend wees sonder om die vetrolletjies te laat aanpak indien jy baie groente byvoeg. Gebruik peulgroente soos boontjies as 'n plaasvervanger vir vleis, en beperk die gebruik van olie in die gaarmaakproses.
As jy lief is vir vleis, maak seker jy hou jou inname matig en sny enige sigbare vet (en hoendervel) af voordat jy dit gebruik.